Tom Behnke (FRI), 2000-04-14:
Det er unægtelig et stort og spændende område.
Det er jo ganske interessant, fordi det, man kan se, er, at der er mange, der har følt sig kaldet til at komme med høringssvar, bl.a. KL, DA, LO, DI, PSR, HFI, LH, RUC, AAU, FTF, FA, KU, AU, DHS, SL, EUR, UR/AMU og RUE direkte til UVM, som så har oversendt det til UDU i FT.
Flere har peget på, at man egentlig gerne vil have en kobling direkte til SoSu, og så er der så forslaget om tilskud i f.a., som jeg her skal understrege
er en forkortelse, hvor der skal punktum efter hvert bogstav, og det betyder i form af SVU, som træder i stedet for VUS.
Det jo så klart for enhver, hvad det hele går ud på, og at FRI på den baggrund er positivt indstillet over for både lovforslag nr. L 250, L 251, L 252, L 253 og til dels også L 254 og L 255.
Men det kunne være, at det var nemmere at følge med i gennemgangen, hvis det var sådan, at man havde benyttet sig af noget AV-udstyr, men det er jo ikke til stede her i salen.
Konklusionen må jo være, at det, vi taler om her, er ganske enkelt, at der er en række voksne, som har brug for efteruddannelse og videreuddannelse, og det kan vi i Frihed 2000 bestemt ikke have noget imod, og det har vi ingen indvendinger imod.
Vi er helt enige i, at der er et behov, og det behov skal selvfølgelig tilgodeses, og det er vores opfattelse, at de lovforslag, som ministeren her har fremsat, meget godt dækker det behov, der er.
Vi ved jo, at forudsætningen for at deltage i et demokratisk samfund og for, at vi fortsat har et demokratisk samfund, er, at borgerne er i stand til at modtage informationer, behandle informationerne og på den baggrund deltage i det demokratiske samfund.
Det er jo heldigvis ganske mange år siden, at det kun var præster, der var i stand til at læse teksterne, og at der så var en mand, der gik rundt med en tromme på maven og bekendtgjorde over for befolkningen, hvad man nu syntes de skulle vide noget om; hvad de ikke skulle vide noget om, holdt man for sig selv.
I dag er det heldigvis sådan, at vi har et veloplyst samfund, hvor de fleste er i stand til at følge med, men som sagt har der jo lige været en undersøgelse, der viser, at alt for mange ikke er i stand til at følge med.
Det skal vi selvfølgelig have gjort noget ved, hvis vi ønsker at bevare vores demokrati, og det gør vi i Frihed 2000.
Derfor har vi også med glæde set, at det, ministeren vil satse på, i hvert fald som de grundlæggende færdigheder, er dansk, regning og matematik.
Vi havde håbet på, at ministeren i højere grad havde lagt vægt på også at inddrage IT, fordi én ting er, at man er i stand til at håndtere det danske sprog i skrift og i tale, noget andet er, at kommunikationsformen allerede i dag - og sandelig i høj grad i fremtiden - bliver via IT.
Derfor er det væsentligt, at det bliver præciseret, og at man lægger meget stor vægt på, at en af de forudsætninger, man skal have, når vi taler om efteruddannelse og videreuddannelse, er hele informationsteknologien.
Til finansieringen af dem, der ønsker at tage efteruddannelser,
har vi jo så set ministeren fremsætte et forslag om, at man vil lave en uddannelsesstøtte, som skal være på samme beløb som de maksimale dagpenge.
Det synes vi er lige voldsomt nok.
Det er også fint, og det tror vi også på at langt de fleste kan.
Men jeg kunne så godt tænke mig at høre ministeren: Hvad er det så for situation, som man har planer om at gå ind og støtte med en uddannelsesorlov på maksimale dagpenge?
Vi kan støtte forslagene, og jeg tror også, at vi med ministerens svar på mit spørgsmål her vil kunne overbevises om at støtte nr. L 254.
Det får vi at se.
Men grundlæggende er vi i Frihed 2000 meget positive over for ministeren lovpakke her.